b'\n_START_ARTICLE_\nLeon Biju\n_START_SECTION_\nBiografie\n_START_PARAGRAPH_\nLeon Biju s-a n\xc4\x83scut la Bucure\xc8\x99ti, \xc3\xaentr-o familie de intelectuali, originar\xc4\x83 din Europa Central\xc4\x83, care a primit cet\xc4\x83\xc8\x9benia rom\xc3\xa2n\xc4\x83 abia \xc3\xaen 1911. A \xc3\xaenceput studiile liceale la Liceul \xe2\x80\x9eGheorghe Laz\xc4\x83r\xe2\x80\x9d, dar le-a terminat la liceul particular \xe2\x80\x9eClenciu \xc8\x99i Popa\xe2\x80\x9d._NEWLINE_A studiat apoi la \xc8\x98coala de Belle-Arte din Bucure\xc8\x99ti la clasa lui G.D. Mirea \xc8\x99i Ipolit Str\xc3\xa2mbu. Leon Biju \xc8\x99i-a preg\xc4\x83tit examenul de absolvire cu Sava Hen\xc8\x9bia, Ion Georgescu \xc8\x99i acuarelistul Spenrlick, dar \xc8\x99i cu tat\xc4\x83l s\xc4\x83u, Alexandru Biju, inginer de cale ferat\xc4\x83 cu talent de miniaturist. Concomitent cu \xc8\x98coala de Belle Arte, unde a studiat cu G. D. Mirea, Dimitrie Serafim \xc8\x99i Alexandru Tzigara-Samurca\xc8\x99, pe care a absolvit-o \xc3\xaen 1906, cu ,,Distinc\xc8\x9bie \xc8\x99i medalie\xe2\x80\x9d, a urmat, un timp, \xc8\x99i Conservatorul, clasa de canto a profesorului \xc8\x98tef\xc4\x83nescu, studii pe care \xc3\xaens\xc4\x83 nu le-a \xc3\xaencheiat._NEWLINE_\xc3\x8en 1906 a plecat spre Paris, poposind un timp la M\xc3\xbcnchen, pentru ca \xc3\xaen capitala francez\xc4\x83 s\xc4\x83 fie admis la academia de Belle-arte, dar s\xc4\x83 renun\xc8\x9be \xc3\xaen favoarea Academiei Julien. Al\xc4\x83turi de profesorul Jean Paul Laurens a luat prima dat\xc4\x83 contact cu Orientul, c\xc3\xa2nd a \xc3\xaentreprins al\xc4\x83turi de acesta o c\xc4\x83l\xc4\x83torie \xc3\xaen Maroc \xc8\x99i Algeria. P\xc3\xa2n\xc4\x83 \xc3\xaen 1913, c\xc3\xa2nd este nevoit s\xc4\x83 se \xc3\xaentoarc\xc4\x83 \xc3\xaen \xc8\x9bar\xc4\x83 pentru r\xc4\x83zboiul balcanic, a participat la Salonul de toamn\xc4\x83 din Paris \xc8\x99i Champs-Elys\xc3\xa9es. Dup\xc4\x83 participarea la acest r\xc4\x83zboi s-a re\xc3\xaentors la Paris, dar \xc3\xaenceputul Primului R\xc4\x83zboi Mondial l-a obligat s\xc4\x83 se \xc3\xaentoarc\xc4\x83 \xc3\xaen \xc8\x9bar\xc4\x83, unde s-a implicat \xc3\xaen via\xc8\x9ba artistic\xc4\x83 bucure\xc8\x99tean\xc4\x83, devenind membru al Cenaclului Idealist, un cenaclu literar-artistic cu caracter simbolist, fondat \xc3\xaen anul 1915 de Alexandru Severin \xc8\x99i Ignat Bednarik, sub patronajul principesei Elisabeta \xc8\x99i a principelelui Carol._NEWLINE_\xc3\x8entre 1915-1916 a fost profesor de desen la B\xc3\xa2rlad. A urmat intrarea \xc8\x9b\xc4\x83rii, \xc3\xaen vara anului 1916, \xc3\xaen r\xc4\x83zboi. Mobilizat, Leon Biju a participat la luptele din Dobrogea, dar la Turtucaia a fost r\xc4\x83nit \xc8\x99i luat prizonier de bulgari. Dup\xc4\x83 r\xc4\x83zboi s-a \xc3\xaentors la Bucure\xc8\x99ti, iar \xc3\xaen 1920-1921 a f\xc4\x83cut o lung\xc4\x83 c\xc4\x83l\xc4\x83torie de documentare \xc3\xaen Italia._NEWLINE_\xc3\x8en perioada 1919 \xe2\x80\x93 1947 a participat constant la Salon \xc8\x99i la expozi\xc8\x9biile Tinerimii Artistice, iar prima expozi\xc8\x9bie personal\xc4\x83 a deschis-o \xc3\xaen 1927._NEWLINE_Doi ani mai t\xc3\xa2rziu a \xc3\xaentreprins o c\xc4\x83l\xc4\x83torie care i-a marcat profund opera. Plecat pentru doar dou\xc4\x83 s\xc4\x83pt\xc4\x83m\xc3\xa2ni \xc3\xaen Egipt, avea s\xc4\x83 r\xc4\x83m\xc3\xa2n\xc4\x83 acolo 4 ani, fascinat de lumea geografic arid\xc4\x83, dar bogat\xc4\x83 prin oamenii \xc8\x99i vestigiile sale. A c\xc4\x83l\xc4\x83torit \xc3\xaendelung la Cairo, Luxor, Assuan lucr\xc3\xa2nd intens peisaje, vestigii, felahi, dar mai ales femei, surprinse \xc3\xaen ve\xc8\x99minte locale, \xc3\xaen variate posturi. La \xc3\xaentoarcerea \xc3\xaen \xc8\x9bar\xc4\x83 expozi\xc8\x9bia deschis\xc4\x83 \xc3\xaen februarie 1934, la Sala Dalles, cu 146 de picturi \xc8\x99i 100 de desene, a fascinat deopotriv\xc4\x83 publicul \xc8\x99i criticii. _NEWLINE_A fondat \xe2\x80\x9cSindicatul Artelor Frumoase\xe2\x80\x9d, \xc3\xaempreun\xc4\x83 cu Adam B\xc4\x83l\xc8\x9batu, Paul Molda, Lucian Grigorescu, Gheorghe Chirovici  \xc8\x99i Gheorghe Simotta. \xc3\x8en 1940 a solicitat \xc3\xaenlocuirea conducerii sindicatului cu un reprezentant legionar. Dup\xc4\x83 c\xc4\x83derea regimului legionar, sindicatul a fost dizolvat \xc8\x99i opera sa a fost marginalizat\xc4\x83._NEWLINE_Dup\xc4\x83 1948, datorit\xc4\x83 regimului comunist \xc8\x99i a simpatiilor sale legionare, crea\xc8\x9bia sa a cunoscut o perioad\xc4\x83 manierist\xc4\x83, caracterizat\xc4\x83 prin picturi de flori, \xc3\xaen special crizanteme._NEWLINE_Leon Biju a decedat la 16 februarie 1970, la Bucure\xc8\x99ti, \xc8\x99i a fost \xc3\xaenmorm\xc3\xa2ntat la Cimitirul Bellu._NEWLINE_Opere ale sale se afl\xc4\x83 \xc3\xaen colec\xc8\x9bia B\xc4\x83ncii Na\xc8\x9bionale Rom\xc3\xa2ne, \xc3\xaen Muzeul Na\xc8\x9bional de Art\xc4\x83 Bcure\xc8\x99ti \xc8\x99i Muzeul de Art\xc4\x83 din Tulcea.\n_START_SECTION_\nAprecieri critice\n_START_PARAGRAPH_\n\xe2\x80\x9eDin Egipt domnul Biju ne aduce o tem\xc4\x83 cu totul nou\xc4\x83 \xc3\xaen arta rom\xc3\xa2n\xc4\x83 \xc8\x99i chiar un om nou... este seriozitate \xc8\x99i melancolie \xc3\xaen imaginea pe care ne-o d\xc4\x83 artistul despre Egipt... Capete de femei, at\xc3\xa2t de bine \xc8\x99i de just observate...(George Oprescu)\xe2\x80\x9d. _NEWLINE_Francisc \xc8\x98irato observa, dincolo de exotismul temei, calit\xc4\x83\xc8\x9bile de colorist ale pictorului, dar \xc8\x99i preferin\xc8\x9ba pentru \xe2\x80\x9estaticul pe care \xc3\xael \xc3\xaembin\xc4\x83 cu o solemnitate ce d\xc4\x83... tablourilor ceva sacral.\xe2\x80\x9d'